Regionsudvalgets udtalelse om:

- "Kommissionens tredje rapport om unionsborgerskab", og

- "Rapport fra Kommissionen til Europa-Parlamentet og Rådet om anvendelsen af direktiv 94/80/EF om valgret og valgbarhed ved kommunale valg"

(2003/C 73/14)

REGIONSUDVALGET HAR -

under henvisning til præsidiets beslutning af 12. marts 2002 om at afgive udtalelse i henhold til EF-traktatens artikel 265, stk. 5, og henvise det forberedende arbejde til Underudvalget for Konstitutionelle Anliggender og Styreformer i EU,

under henvisning til Kommissionens tredje rapport om unionsborgerskab (KOM(2001) 506 endelig) og Kommissionens rapport til Europa-Parlamentet og Rådet om anvendelsen af direktiv 94/80/EF om valgret og valgbarhed ved kommunale valg (KOM(2002) 260 endelig),

under henvisning til EU's charter om grundlæggende rettigheder, der blev proklameret af Det Europæiske Råd i Nice den 7. december 2000,

under henvisning til Kommissionens forslag til Europa-Parlamentets og Rådets direktiv om unionsborgeres og deres familiemedlemmers ret til at færdes og opholde sig frit på medlemsstaternes område (KOM(2001) 257 endelig),

under henvisning Europa-Parlamentets betænkning om Kommissionens tredje rapport om unionsborgerskab (C5-0656/2001),

under henvisning til Europa-Parlamentets betænkning om Kommissionens forslag til Europa-Parlamentets og Rådets direktiv om unionsborgeres og deres familiemedlemmers ret til at færdes og opholde sig frit på medlemsstaternes område (reference endnu ikke tilgængelig),

under henvisning til sin udtalelse af 16. februar 2000 om "Udarbejdelsen af EU's charter for grundrettigheder" (CdR 327/1999 fin)(1), sin resolution af 20. september 2000 om "EU's charter om grundlæggende rettigheder" (CdR 140/2000 fin)(2) og sin resolution af 13. december 2000 om "EU's charter om grundlæggende rettigheder" (CdR 381/2000 fin)(3),

under henvisning til sin udtalelse af 13. marts 2002 om Kommissionens forslag til Europa-Parlamentets og Rådets direktiv om unionsborgeres og deres familiemedlemmers ret til at færdes og opholde sig frit på medlemsstaternes område (CdR 287/2001 fin)(4),

under henvisning til det forslag til Regionsudvalgets udtalelse (CdR 121/2002 rev.), som blev vedtaget af Underudvalget for Konstitutionelle Anliggender og Styreformer i EU den 4. oktober 2002 med Anthony Vesey (IRL-AE), medlem af Cavan County Council og Border Regional Authority, som ordfører -

på sin 47. plenarforsamling den 20. og 21. november 2002 (mødet den 21. november) enstemmigt vedtaget følgende udtalelse.

REGIONSUDVALGETS SYNSPUNKTER

1. Generelle bemærkninger

Regionsudvalget

1.1. bifalder Kommissionens tredje rapport om unionsborgerskab og Kommissionens rapport til Europa-Parlamentet og Rådet om anvendelsen af direktiv 94/80/EF om valgret og valgbarhed ved kommunale valg;

1.2. er enig i, at den tredje rapport ud over at dække perioden 1997-1999 bør behandle proklameringen af EU's charter for grundrettigheder og Kommissionens vedtagelse af forslaget til direktiv om unionsborgernes og deres familiemedlemmernes ret til at færdes og opholde sig frit på medlemsstaternes område;

1.3. er enig i, at unionsborgerskabet skal supplere og ikke erstatte et nationalt borgerskab, og at et statsborgerskab i en medlemsstat er det eneste måde, hvorpå der kan opnås EU-borgerskab;

1.4. understreger, at EU-borgerskabet er en vigtigt del af den debat, der i øjeblikket føres om Europas fremtid, især inden for rammerne af Det Europæiske Konvent, hvilket ligeledes blev understreget i Laeken-erklæringen;

1.5. bifalder oprettelsen af det flerårige fællesskabsprogram, DAPHNE, der har til formål at bekæmpe alle former for vold mod børn, unge og kvinder. De lokale og regionale myndigheders deltagelse i DAPHNE-programmet vil sikre, at programmet beskytter dem, som er mest udsatte;

2. Retten til at færdes frit

2.1. anser forslaget til direktiv for at være et godt bidrag til EU-borgerskabet;

2.2. opfordrer indtrængende Kommissionen til at tackle uafklarede spørgsmål om de borgerrettigheder, der fastlægges i direktivet. Dette præciseres nærmere i forbindelse med udtalelsens henstillinger;

2.3. bifalder færdiggørelsen af bestemmelserne om, hvordan direktivet skal gennemføres i medlemsstaterne, og er enig i Kommissionens bekymringer angående de langtrukne overtrædelsesprocedurer, der har følgevirkninger for EU's borgere;

2.4. anmoder indtrængende om, at der, når der opstår problemer i fremtiden, gøres alt for at løse problemerne så hurtigt som muligt, således at unionsborgere ikke fratages deres rettigheder i en værtsmedlemsstat, hvor de ikke har statsborgerskab;

2.5. er enig med Kommissionen i, at der er et behov for give offentligheden bedre information om, hvilke rettigheder de har inden for fri bevægelighed;

2.6. støtter Europa-Parlamentets og Rådets henstilling om mobilitet i Det Europæiske Fællesskab for studerende, personer under erhvervsuddannelse, unge volontører, undervisere og erhvervslærere, der blev vedtaget den 25. juni 2001, samt Rådets resolution om en handlingsplan for mobilitet, der vil blive vedtaget den 14. december 2000;

2.7. opfordrer indtrængende Europa-Parlamentet og Rådet til at fremme, lette og støtte mobilitet inden for de forskellige uddannelsessystemer og forskning samt til at fjerne hindringer for mobilitet så hurtigt som muligt, især dem, der vedrører anerkendelse af kvalifikationer og eksamensbeviser;

2.8. støtter opfordringen til medlemsstaterne om at udforme strategier for at indarbejde tværnational mobilitet i deres nationale politikker for henstillingens målgrupper;

3. Konsulær beskyttelse

3.1. bifalder, at alle medlemsstater i praksis har truffet foranstaltninger for at sikre, at deres diplomater og konsuler kan yde passende beskyttelse og hjælp til unionsborgere i tredjelande, hvor deres eget land ikke har nogen repræsentation;

3.2. opfordrer indtrængende alle medlemsstater til straks i deres lovgivning at indarbejde afgørelsen om gennemførelsesforanstaltninger, som skal vedtages af konsulaterne, og afgørelse 96/409/FUSP om regler for udstedelse af nødpas, især i betragtning af, at rettigheden er en grundlæggende rettighed, der omhandles i EU's charter om grundlæggende rettigheder;

4. Retten til at indgive andragender og den europæiske ombudsmand

4.1. bemærker, at det i de omtalte rapporter konkluderes, at EU-borgerne ikke har kendskab til deres rettigheder eller til EU's eller EU-institutionernes beføjelser. Den manglende viden, der skyldes kommunikationsproblemer og manglende relevant tilgængelig information til EU-borgerne, er årsagen til, at så mange andragender til Parlamentet samt klager til ombudsmanden bliver afvist. Disse spørgsmål behandles i denne udtalelse;

5. Information og kommunikation

5.1. understreger behovet for at fremme unionsborgerskabet inden for rammerne af uddannelsespolitikkerne, først og fremmest politikkerne for uddannelse på grundskoleniveau;

5.2. bifalder Kommissionens nye meddelelse angående en informations- og kommunikationsstrategi for EU(5) og påpeger igen behovet for i højere grad at investere i kommunikations- og informationsstrategier, der omfatter hele det europæiske område, med henblik på at fremme borgernes kendskab til deres rettigheder, især i forbindelse med unionsborgerskabet. Arbejdet med at informere borgerne og hindre, at der spredes forkert information om EU, bør deles mellem det lokale, regionale, nationale og europæiske forvaltningsniveau;

6. Valgret og valgbarhed ved kommunale valg

6.1. understreger, at medlemsstaterne er nødt til at være med til at indsamle information for at sikre, at situationen på hele EU's område kan blive undersøgt, og beklager, hvis det lokale og regionale niveau ikke er inddraget i processen;

6.2. bifalder rapportens konklusioner, hvoraf det fremgår, at de nationale gennemførelsesforanstaltninger er fuldført i alle medlemsstater, men ønsker, at Regionsudvalget inddrages i fremtidige gennemførelsesrapporter;

6.3. bifalder, at Kommissionen efter at have undersøgt, om de nationale gennemførelsesforanstaltninger er i overensstemmelse med direktivet, er kommet frem til, at kvaliteten af den nationale lovgivning var tilfredsstillende, og at foranstaltningerne var i overensstemmelse med de krav, der fremsættes i direktivet. I tilfælde af, at kravene ikke efterleves, opfordrer Regionsudvalget indtrængende til, at der søges en løsning, og at de relevante detaljer fremsendes til de andre medlemsstater for at give disse information og vejledning;

6.4. støtter de principper, der knæsættes i direktivet: ingen harmonisering af valglove, afskaffelse af nationalitetskravet, frihed for borgerne til at vælge, om de ønsker at deltage, og samme valgrettigheder som nationale borgere;

6.5. er enig med Kommissionen i, at der i forbindelse med vurderingen af, hvorvidt bestemmelserne i direktivet anvendes korrekt, skal tages hensyn til de praktiske resultater af informationsindsatsen og dens følger for unionsborgeres deltagelse i kommunale valg;

6.6. bifalder, at unionsborgere stiller op til valg i et andet land end deres eget og er blevet valgt;

6.7. mener, at den manglende information til udenlandske EU-borgere kun er en af grundene til den lave valgdeltagelse, og der bør derfor undersøges andre faktorer, såsom datoen for afstemningen, afstemningsstedets åbningstider samt mulighed for afstemning uden at møde op på afstemningsstedet;

6.8. bifalder, at der ikke er opstået specifikke problemer i medlemsstaterne som følge af væksten i vælgerkorpset.

7. Regionsudvalgets henstillinger

Regionsudvalget

Fri bevægelighed

7.1. henstiller, at man ændrer ordlyden af kapitel 1, artikel 4, i overensstemmelse med EU's charter om grundlæggende rettigheder og undlader at lade listen være udtømmende: "Medlemsstaterne iværksætter bestemmelserne i dette direktiv uden forskelsbehandling på grund af f.eks. køn, race, farve, etnisk eller social...";

7.2. henstiller, at definitionen af "familiemedlem" ligesom i artikel 2, stk. 2, litra b), kommer til at omfatte ugifte partnere, som har en status svarende til gifte partnere i oprindelsesmedlemsstaten;

7.3. foreslår, at direktivbestemmelserne gøres mere præcise for at begrænse fri bevægelighed og opholdsret for personer, der er dømt for lovovertrædelser som f.eks. pædofili, vold i hjemmet og hooliganisme. I henhold til kapitel 6 skal hjemlandet til værtsmedlemsstaten give oplysninger om personer, der udgør en trussel mod samfundet. Desuden burde kravet i artikel 6, stk. 5, om at anmelde sin tilstedeværelse inden for en frist på mindst 15 dage ikke finde anvendelse i sådanne tilfælde; i stedet bør anmeldelsen ske straks efter ankomsten til værtsmedlemslandet;

7.4. så gerne, at medlemsstaterne fik bedre skønsmuligheder og større fleksibilitet med hensyn til anvendelsen af direktivets artikel 12 og 13 på udenlandske EU-borgere, som er enker, separerede eller fraskilte ægtefæller til udenlandske EU-borgere. Regionsudvalget mener, at det nuværende forslag (artikel 7, stk. 1, litra b) er diskriminerende på grundlag af indkomst. Andre forhold, som bør fastlægges af medlemsstaterne, bør tages med i billedet såsom (1) opholdets varighed i værtsmedlemsstaten, (2) det tidsrum, hvor der har været tale om ene afhængighed af ægtefællen, (3) virkningerne af familiens opløsning for andre familiemedlemmer såsom studerende, (4) afbræk i familielivet. Regionsudvalget så gerne, at bestemmelserne om personlig opholdsret for tredjelandsborgere i tilfælde af EU-borgerens død eller skilsmisse fra EU-borgeren udformes som de tilsvarende bestemmelser i direktivforslaget om ret til familiesammenføring. En personlig opholdsret bør kun garanteres i forbindelse med særlig vanskelige omstændigheder. Derudover er det op til medlemsstaterne at vurdere, om der skal tildeles personlig opholdstilladelse;

7.5. foreslår, at de 4 års uafbrudt ophold, som giver en udenlandsk EU-borger permanent opholdsret, bør fastlægges mere præcist og ikke bør omfatte perioder, hvor borgeren har været fængslet på grund af kriminelle aktiviteter;

EU's charter om grundlæggende rettigheder

7.6. opfordrer indtrængende medlemsstaterne til at overholde de principper, der er fastlagt i EU's charter om grundlæggende rettigheder, og gentager sin opfordring om, at charteret formelt indskrives i traktaterne;

7.7. foreslår, at EU og medlemsstaterne træffer passende foranstaltninger, så alle borgere let og gratis kan få adgang til charteret om grundlæggende rettigheder sammen med en forklaring om charteret;

Unionsborgerskab

7.8. foreslår, at man for at øge unionsborgernes bevidsthed om deres rettigheder og om EU's beføjelser og dens institutioner overvejer følgende:

- Oplysningskampagner i fjernsynet;

- At indføje ordene "EU - kend dine rettigheder" samt telefonnummeret til Europa Direktes telefonservice på alle reklameplakater for projekter finansieret af EU;

- At gøre oplysningspjecer tilgængelige på skoler og andre undervisningsinstitutioner, alle nationale, regionale og lokale organer, hospitaler osv.;

- Nyskabende, direkte markedsføringskampagner (logoer på poststempler - Europa Direktes telefonnummer)

- Detaljerede oplysninger på Europa Direktes hjemmeside;

7.9. foreslår, at medlemsstaterne i forbindelse med udstedelse af pas indføjer detaljerede oplysninger om mulighederne for at kontakte Europa Direkte;

7.10. anmoder om, at Regionsudvalget inddrages i fremtidige informationskampagner i forbindelse med kommunalvalg for at kunne fremme EU-borgernes rettigheder og i højere grad inddrages i Europa-Kommissionens informations- og kommunikationspolitik. Samarbejdsprotokollen mellem Kommissionen og Regionsudvalget kunne tjene som grundlag for et samarbejde med henblik på at få en bedre kommunikation med borgerne;

7.11. anbefaler, at Kommissionen nedsætter en arbejdsgruppe, der omfatter repræsentanter for Regionsudvalget, til at undersøge, hvorledes unionsborgerskabstanken kan fremmes i hver enkelt medlemsstat på nationalt, regionalt og lokalt plan samt til at give strategiske retningslinjer for, hvordan man bedre kan sprede oplysninger om unionsborgerskabet, og hvad dette indebærer;

Valgret og valgbarhed ved kommunale valg

7.12. foreslår, at værtsnationen for bedre at kunne oplyse udenlandske EU-borgere om deres rettigheder i forbindelse med valg tilsender stemmeberettigede udenlandske EU-borgere oplysninger på de officielle EU-sprog, hvor dette er økonomisk forsvarligt. Desuden bør al officiel korrespondance med udenlandske EU-borgere indeholde oplysninger om kontaktmuligheder vedrørende deres rettigheder i forbindelse med et valg;

7.13. henstiller, at man fortsætter aktiviteterne i forbindelse med forsøg med elektronisk stemmeafgivelse ved kommunale valg;

7.14. foreslår, at man dér, hvor der laves valglister, opretter én samlet valgliste med relevante tillæg, som omfatter både nationale og udenlandske stemmeberettigede til brug for alle typer valg og afstemninger, med et kendingsmærke, bogstav eller andet symbol, som fastlægges af medlemsstaten, ud for navnet på udenlandske EU-borgere, som angiver de forskellige valg, hvor personen er stemmeberettiget. Dette vil gøre det nemmere at udarbejde statistikker over udenlandske EU-borgere, der er optaget på valglisten, uden at krænke privatlivets fred;

7.15. foreslår, at nationale, regionale og lokale myndigheder opfordres til at spille en mere aktiv rolle i forbindelse med at identificere og oplyse udenlandske borgere om optagelse på valglisten og stemmeret;

7.16. anbefaler, at medlemsstater, som ikke opererer med automatisk optagelse på valglisten, træffer foranstaltninger, hvis sådanne ikke allerede findes, med henblik på at gøre det nemmere at ansøge om og at blive optaget på valglisten i tilfælde, hvor kvalificerede vælgere ikke er medtaget på den oprindelige liste. Hver medlemsstat bør selv kunne fastlægge de foranstaltninger, som egner sig bedst for den pågældende medlemsstat;

7.17. anbefaler, at medlemsstaterne yder bistand til ældre, handicappede, studenter, arbejdstagere og andre personer, som ikke måtte være i stand til at møde op på det angivne valgsted på afstemningsdagen, ved at give dem mulighed for at stemme på anden vis;

7.18. anbefaler, at man prioriterer denne opgave i lyset af det europæiske handicap-år i 2003;

7.19. mener, at undtagelsesbestemmelserne vil være af særlig betydning i lyset af den foreslåede udvidelse af EU;

7.20. anbefaler, at man efter optagelsen af den næste gruppe ansøgerlande og implementeringen af direktivet i deres nationale ret og anvendelsen heraf i forbindelse med kommunalvalg, udarbejder yderligere en rapport om anvendelsen af direktiv 94/80/EF. Denne anden rapport vil være nyttig i forbindelse med evalueringen af udviklingen efter optagelsen;

7.21. overvejer, om man i tillæg til spørgeskemaet skal nedsætte en arbejdsgruppe, der skal se på, hvilke foranstaltninger medlemsstaterne bør træffe for at fremme udenlandske EU-borgeres optagelse på valglisterne og deres fremmøde til valgene. Regionsudvalget burde, i tråd med den samarbejdsprotokol, der blev indgået med Kommissionen, inddrages i alle faser af udarbejdelsen af denne rapport samt i arbejdsgruppen.

Bruxelles, den 21. november 2002.

Albert Bore

Formand for

Regionsudvalget

(1) EFT C 156 af 6.6.2000, s. 1.

(2) EFT C 22 af 24.1.2001, s. 1.

(3) EFT C 144 af 16.5.2001, s. 42.

(4) EFT C 192 af 12.8.2002, s. 17.

(5) KOM(2002) 350 endelig - d.d. ikke oversat til dansk.